

ที่ มท ๐๘๐๗.๒/ว กรมส่งเสริมการปกครองท้องถิ่น

 ถนนนครราชสีมา เขตดุสิต

 กรุงเทพฯ ๑๐๓๐๐

 พฤษภาคม ๒๕๖๕

เรื่อง ประชาสัมพันธ์และเปิดรับสมัครโครงการฝึกอบรมหลักสูตรผู้บริหารองค์กรปกครองส่วนท้องถิ่น รุ่นที่ ๑ ประจำปีงบประมาณ พ.ศ. ๒๕๖๕

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย ๑. โครงการฝึกอบรมหลักสูตรผู้บริหารองค์กรปกครองส่วนท้องถิ่น จำนวน ๑ ชุด

 ๒. กำหนดการภาพรวมหลักสูตรผู้บริหารองค์กรปกครองส่วนท้องถิ่น รุ่นที่ ๑ จำนวน ๑ ชุด

 ๓. ขั้นตอนการสมัครและเอกสารประกอบการสมัครเข้ารับการศึกษาอบรม จำนวน ๑ ชุด

 ๔. สำเนาประกาศกระทรวงมหาดไทย เรื่องการฝึกอบรมซึ่งจัดโดยหน่วยงานของรัฐ
ที่กำหนดให้มีการฝึกอบรมหรือดูงานในต่างประเทศของผู้ดำรงตำแหน่งทางการเมืองท้องถิ่นที่องค์กรปกครองส่วนท้องถิ่นสามารถเบิกจ่ายเงินได้ พ.ศ. ๒๕๖๒ จำนวน 1 ชุด

 ด้วยกรมส่งเสริมการปกครองท้องถิ่น โดยสถาบันพัฒนาบุคลากรท้องถิ่น ได้ร่วมกับคณะสังคมสงเคราะห์ศาสตร์ มหาวิทยาลัยธรรมศาสตร์ กำหนดดำเนินการโครงการฝึกอบรมหลักสูตรผู้บริหารองค์กรปกครองส่วนท้องถิ่น รุ่นที่ ๑ ประจำปีงบประมาณ พ.ศ. ๒๕๖๕ มีวัตถุประสงค์เพื่อเพิ่มศักยภาพให้นายกองค์กรปกครองส่วนท้องถิ่นเป็นผู้นำการพัฒนาเมืองแห่งอนาคต มีวิสัยทัศน์ มุมมองและประสบการณ์
พร้อมที่จะขับเคลื่อนนำการพัฒนาท้องถิ่นสู่การเป็นเมืองแห่งอนาคต และสามารถนำองค์ความรู้ด้านการพัฒนาเมืองในมิติต่าง ๆ ที่ได้รับจากการศึกษาอบรมไปปรับใช้ในการกำหนดนโยบายพัฒนาท้องถิ่น เพื่อให้เกิดผลสัมฤทธิ์อย่างเป็นรูปธรรม หลักสูตรมีรูปแบบการศึกษาอบรมแบ่งเป็นช่วง จำนวน ๖ ครั้ง รวม ๓๐ วัน ระยะเวลาอบรม ๓ เดือน ระหว่างวันที่ ๓ กรกฎาคม - ๑๔ กันยายน ๒๕๖๕ ณ โรงแรมในกรุงเทพมหานครและโรงแรม
ในจังหวัดต่าง ๆ กิจกรรมการศึกษาอบรม ประกอบด้วย การเสวนา การบรรยาย การอภิปรายกลุ่ม การจัดทำข้อเสนอโครงการต้นแบบ และการนำเสนอผลงานทางวิชาการ โดยมีวิทยากรผู้ทรงคุณวุฒิทั้งภาครัฐและเอกชน พร้อมทั้ง การศึกษาดูงานภายในประเทศและการศึกษาดูงานในต่างประเทศ ณ กลุ่มประเทศยุโรป ค่าลงทะเบียน จำนวน ๒๔9,๐๐๐ บาท/คน รายละเอียดปรากฏตามสิ่งที่ส่งมาด้วย 1 - ๒

 ในการนี้ ขอความอนุเคราะห์จังหวัดประชาสัมพันธ์โครงการฝึกอบรมหลักสูตรผู้บริหารองค์กรปกครองส่วนท้องถิ่น รุ่นที่ ๑ ประจำปีงบประมาณ พ.ศ. ๒๕๖๕ สำหรับผู้บริหารขององค์กรปกครองส่วนท้องถิ่นที่มีความประสงค์สมัครเข้ารับการฝึกอบรมในหลักสูตรดังกล่าว ขอความร่วมมือดำเนินการ ดังนี้

 ๑. สมัครเข้ารับการฝึกอบรมผ่านช่องทางเว็บไซต์ของสถาบันพัฒนาบุคลากรท้องถิ่น www.lpdi.go.th หัวข้อ “สมัครอบรม” เลือกหลักสูตรผู้บริหารองค์กรปกครองส่วนท้องถิ่น และขอให้จัดส่งเอกสารประกอบการพิจารณาคุณสมบัติของผู้สมัคร ผ่านช่องทางอีเมล tcsw.tu2022@gmail.com ทั้งนี้
การสมัครและการจัดส่งเอกสารประกอบ ผู้สมัครจะต้องดำเนินการให้แล้วเสร็จ ภายในวันที่ ๕ มิถุนายน ๒๕๖๕ เวลา ๑๖.๐๐ น. รายละเอียดปรากฏตามสิ่งที่ส่งมาด้วย ๓

/๒. กรมส่งเสริม...

- ๒ -

 ๒. กรมส่งเสริมการปกครองท้องถิ่น โดยสถาบันพัฒนาบุคลากรท้องถิ่น จะดำเนินการคัดเลือกผู้สมัครที่มีความเหมาะสมและประกาศรายชื่อผู้สมัครที่ได้รับการคัดเลือกให้เข้ารับการศึกษาอบรมหลักสูตรผู้บริหารองค์กรปกครองส่วนท้องถิ่น รุ่นที่ ๑ ในวันที่ ๘ มิถุนายน ๒๕๖๕ ผ่านช่องทางเว็บไซต์
ของสถาบันพัฒนาบุคลากรท้องถิ่น www.lpdi.go.th หัวข้อ “ประกาศรายชื่อผู้มีสิทธิ์เข้ารับการศึกษาอบรมหลักสูตรผู้บริหารองค์กรปกครองส่วนท้องถิ่น รุ่นที่ ๑” เพื่อให้ผู้สมัครที่ผ่านการคัดเลือก ดำเนินการชำระค่าลงทะเบียนและดำเนินการในส่วนที่เกี่ยวข้องต่อไป

 จึงเรียนมาเพื่อโปรดพิจารณา

 ขอแสดงความนับถือ

 (นายประยูร รัตนเสนีย์)

 อธิบดีกรมส่งเสริมการปกครองท้องถิ่น

สถาบันพัฒนาบุคลากรท้องถิ่น

กลุ่มงานวิชาการเพื่อการพัฒนาบุคลากรท้องถิ่น

โทร. ๐๒ ๕๑๖ ๔๒๓๒

ไปรษณีย์อิเล็กทรอนิกส์ saraban@dla.go.th

ร.อสถ.............................................

ผอ.สบ.พถ......................................

ผอ.กง.วบ. ......................................

จนท. .............................................